परिजन बोले- मिर्गी की बीमारी थी; बाबा ने भभूति दी, फिर कहा कि इसे ले जाओ
Madhya Pradesh Chhatarpur Bageshwar Dham 10 Year Old Girl Devotee Death Case - बागेश्वर धाम के धीरेंद्र शास्त्री के पास पहुंची 10 साल की बच्ची की रविवार को मौत हो गई। राजस्थान के बाड़मेर का परिवार मिर्गी की बीमारी का इलाज कराने बच्ची को धीरेंद्र कृष्ण शास्त्री के पास लाए थे।
बागेश्वर धाम के महंत धीरेंद्र शास्त्री के पास पहुंची 10 साल की बच्ची की रविवार को मौत हो गई। राजस्थान के बाड़मेर का परिवार मिर्गी की बीमारी का इलाज कराने बच्ची को धीरेंद्र कृष्ण शास्त्री के पास लाया था। परिजन का कहना है कि धीरेंद्र शास्त्री ने बच्ची को भभूति दी थी, लेकिन उसकी जान नहीं बची। इसके बाद धीरेंद्र ने परिवार से कहा कि वे बच्ची को लेकर चले जाएं। इस मामले में भास्कर रिपोर्टर ने धीरेंद्र शास्त्री के करीबी नितेंद्र चौबे से बात करने की कोशिश की, लेकिन उन्होंने कॉल रिसीव नहीं किया।
जानकारी के मुताबिक 10 साल की बच्ची का नाम विष्णु कुमारी था। वह अपनी मां मां धम्मू देवी और मामी गुड्‌डी के साथ बाड़मेर से बागेश्वर धाम आई थी। परिजन ने बताया- उसे मिर्गी के दौरे आते थे। हमने यहां के चमत्कार के बारे में सुना, तो बेटी को लेकर आए थे, लेकिन यहां आने पर बच्ची की जान चली गई। बागेश्वर धाम में हफ्तेभर पहले किडनी की बीमारी का इलाज कराने आई महिला की भी मौत हो गई थी।
रातभर जागी, मिर्गी के दौरे भी आते रहे
परिजनों ने बताया कि बच्ची की मामी अक्सर धाम आया करती थीं। बच्ची को बीमारी थी तो उन्होंने ने ही एक बार धाम पर चलने को कहा था। शुक्रवार को हम सभी बच्ची को लेकर राजस्थान से धाम पहुंचे। 18 फरवरी को दिनभर धाम में ही रुके और वहीं पर खाना-पीना किया। रात को बच्ची सुस्त हो गई। उसे फिट्स (मिर्गी के दौरे) आया करते थे, इसलिए परिवार को लगा कि बच्ची सो गई होगी। धाम से मिली भभूति भी उसे चटाई, लेकिन शनिवार को रातभर बच्ची ने कोई हलचल नहीं की।
रविवार को परिवारवाले बाबा के शिष्य मंडल से मिले और उन्हें अपनी समस्या बताते हुए बाबा से मिलाने की विनती की। जैसे-तैसे बाबा से मुलाकात हुई। बाबा ने पहले तो भभूति दी। इसके बाद उन्होंने बच्ची को देखा और कहा- बच्ची को ले जाओ, यह शांत हो गई है। इसके बाद बाबा के अनुयायियों की मदद से हम धाम पर ही बने अस्थाई अस्पताल पहुंचे, जहां से हमें जिला अस्पताल रेफर कर दिया गया। एंबुलेंस ने हमें जिला अस्पताल पहुंचाया गया। यहां से निजी एंबुलेंस करके राजस्थान अपने गांव चले गए।
बाबा ने भभूति दी, फिर कहा- इसे ले जाओ
बच्ची की मामी गुड्डी का कहना है कि 17 फरवरी यानी शुक्रवार से बच्ची की तबीयत ज्यादा खराब हुई तो उसे बाबा जी के पास लाए थे। बाबा ने उसे भभूति दी, लेकिन वह नहीं बची। हमसे कहा गया कि बच्ची शांत हो गई, इसे यहां से ले जाओ।
स्ट्रेचर नहीं मिला, शव को गोद में लेकर गए
बच्ची की मौत के बाद परिजनों को अस्पताल से सरकारी एंबुलेंस भी नहीं मिली, तो उन्होंने साढ़े 11 हजार रुपए देकर निजी एंबुलेंस हायर की और उसी से शव बाड़मेर ले गए। निजी एंबुलेंस तक शव ले जाने के लिए स्ट्रेचर तक नहीं मिला। इसके बाद बच्ची की मामी ने उसका शव गोद में उठाकर एंबुलेंस में रखा।
बागेश्वर धाम में हफ्तेभर महिला महिला की मौत से जड़ी भास्कर की ये खबर भी पढ़ें...
इलाज के लिए बागेश्वर धाम की परिक्रमा, महिला की मौत:पति बोला- पं. धीरेन्द्र शास्त्री के पास आने के बाद थोड़ी ठीक हुई, फिर तबीयत बिगड़ी
पं. धीरेन्द्र शास्त्री के पन्ना रोड स्थित बागेश्वर धाम में एक महिला की मौत हो गई। किडनी की समस्या से पीड़ित यह महिला बुधवार को अपने पति के साथ अर्जी लगाने पहुंची थी। पंडाल में लाइन में खड़े-खड़े वह अचानक गिर पड़ी और वहीं दम तोड़ दिया। 33 साल की नीलू उर्फ नीलम अपने पति देवेंद्र सिंह के साथ उत्तर प्रदेश के फिरोजाबाद जिले के महाराजपुर से आई थी।
पति देवेंद्र सिंह‎ ने बताया कि उसकी पत्नी लंबे समय‎ से बीमार थी। इससे निजात‎ पाने के लिए वह बागेश्वर धाम पहुंची थी। सुबह खाना खाया था। उसके बाद पंडाल में अर्जी के लिए लाइन में खड़ी हुई। इसी दौरान बेहोश हो गई। परिजन उसका शव यूपी में अपने गृह ग्राम ले गए। पूरी खबर पढ़ें...
बागेश्वर धाम ही नहीं, सीहोर में पंडित प्रदीप मिश्रा के कार्यक्रम में ही तीन लोगों की मौत हुई थी। इससे जुड़ी खबर भी पढ़ें...
रुद्राक्ष महोत्सव में आए 3 साल के बच्चे की मौत, दो दिन में तीन मौतें हुईं
सीहोर के कुबेरेश्वर धाम में रुद्राक्ष महोत्सव के दौरान शुक्रवार को तीन साल के बच्चे की मौत हो गई। महाराष्ट्र के जलगांव से माता-पिता बच्चे को लेकर कुबेरेश्वर धाम पहुंचे थे। इस बीच एक अन्य महिला की मौत भी जिला अस्पताल में हो गई। दो दिन के दौरान कुल दो महिलाओं समेत तीन मौतें हो चुकी हैं, जबकि 73 लोग बीमार हुए हैं। पूरी खबर पढ़ें...